L'autobús exprés de Xirivella al metro de Faitanar triplica el nombre de viatgers
10 de maig de 2024

(Xirivella, 09/05/2024). El servici exprés d'autobús que connecta a Xirivella amb l'estació de metro de Faitanar ha experimentat un increment exponencial des de la posada en marxa, el passat 22 de febrer, de l'horari continu i del nou recorregut. Des de la implantació d'estos canvis en la línia 164 s'ha triplicat el seu nombre d'usuaris.

Segons l'alcaldessa, Paqui Bartual, este servici “agafa cada vegada més confiança i són més els usuaris els que confien en ell per a accedir a València. Encara així, té molta més capacitat i pensem que els ciutadans no coneixen este servici que, en boca dels propis usuaris, ha augmentat la qualitat del transport a Xirivella”.

S'ha passat dels 1.951 viatgers totals que es van registrar al gener als 5.825 que van utilitzar la línia al març. Quant a usuaris diaris de mitjana, s'ha passat dels 88,7 que va haver-hi al gener, últim mes complet abans dels canvis, als 277,4 que va haver-hi a l'abril, segons les dades de l'Autoritat del Transport Metropolità de València (ATMV).

Per a Bartual els problemes derivats del servici d'autobusos “han sigut una prioritat per a este equip de govern, per això en els últims mesos hem posat en marxa les millores del servici llançadora i l'increment d'expedicions de les altres línies regulars en hora punta amb la col·laboració de la ATMV i la Conselleria de Transports fins que s'implante la nova licitació que posarà fi a un contracte que porta massa anys caducat i que ha derivat en una situació sense manteniment legal”. Al mateix temps, “som molt conscients de les deficiències del servici i encara té molt a millorar”.

Abans dels canvis, la línia 164 només tenia servici en les hores punta del matí i el migdia, ara té horari ininterromput des de les 06.45 a 20 hores. Este horari s'ampliarà encara més quan entre en funcionament el nou contracte del servici d'autobusos metropolità. Actualment este autobús llançadora té una freqüència de 12 minuts en hores punta i 15 minuts durant la resta del dia. L'altre canvi introduït afecta al recorregut, que ha passat de 5 a 3 parades per a fer-ho més àgil i ràpid.

El servici exprés connecta Xirivella a la xarxa de metrovalencia en 5 minuts i és una alternativa a les línies habituals per a desplaçar-se a València. A més, amb la targeta SUMA el transbord és gratuït.